સ્મોલ અને મિડ-કેપ શેરોની તબિયત બગડવાની શરૂઆત સેબીના મ્યુચ્યુઅલ ફંડના સ્ટોક ગણતરીના માપદંડમાં ફેરફારથી થઈ હતી. તેમાં વધારાના સર્વેલિયન્સ મેઝર્સ (ASM), ફંડોના પોર્ટફોલિયોમાં થયેલા રિશફલે વધુ અસર પહોંચાડી. ત્યાર બાદ ઇમર્જિંગ માર્કેટમાંથી ખેંચાયેલો આઉટફ્લો, રાજકીય ગરમી, રૂપિયાનું ધોવાણ, ક્રૂડના વધતા ભાવ, ફાઇનાન્શિયલ ક્રાઇસિસ, કંપનીઓના કોર્પોરેટ ગવર્નન્સના મુદ્દા સપાટી પર આવવા, એફઆઇઆઇની સળંગ વેચવાલી જેવાં અનેક કારણો ઉમેરાતાં સ્મોલ અને મિડ-કેપ શેરોમાં હેમરિંગ વધતાં સેન્ટિમેન્ટ કથળતું ગયું. આની અસર રોકાણકારોના માનસથી લઈને મ્યુચ્યુઅલ ફંડ્સની NAVમાં ધોવાણ સુધી પહોંચી છે. હાલ રોકાણકારનો વિશ્વાસ ડગમગી ગયો છે એમ જણાવીને માર્કેટ એનાલિસ્ટ અમરિષ બાલિગાનું કહેવું હતું કે, તેઓમાં ગભરાટ છે કે જો આજે શેરો નહીં વેચીએ તો આવતીકાલે વધુ ૧૦-૨૦ ટકા નીચા ભાવે વેચવાનો વારો આવશે અથવા પોર્ટફોલિયોમાં વધુ ૧૫-૨૦ ટકાનું ધોવાણ થશે. હાલ પેનિકની સ્થિતિ છે. ફન્ડામેન્ટલ તરફ કોઈનું ધ્યાન નથી. જ્યારે બજારમાં ગભરાટ આવે ત્યારે બધાને વેચવું હોય છે. આમાં સૂકા સાથે લીલું બળે છે. આવી સ્થિતિમાં ઇન્વેસ્ટર્સ સમજણશક્તિ ગુમાવીને જે ભાવ મળે તે ભાવે વેચી નાખવાની વૃત્તિ ધરાવે છે.